J e g y z ő k ö n y v

**Készült:** a Bezenye Községi Önkormányzat Képviselő-testületének 2023. november 27. napján 08:15 órakor az önkormányzat tanácstermében megtartott rendkívüli ülésén

**Jelen vannak:** a jelenléti ívben felsoroltak

Márkus Erika polgármester köszönti a megjelenteket, az ülést 08:18 órakor megnyitja. Megállapítja, hogy az ülés határozatképes, mivel a 7 megválasztott képviselőből 6 képviselő jelen van. Sándor Vincéné egyéb elfoglaltság miatt nem tud részt venni az ülésen. Az ülés jegyzőkönyvének hitelesítésére Nusser Györgyné és Szakos Géza képviselőket kéri fel.

A polgármester javaslatával a képviselő-testület *egyhangúlag* egyetért.

Márkus Erika polgármester ismerteti az ülés meghívó szerinti napirendi pontjait, és szavazásra teszi fel annak elfogadását.

A képviselő-testület *egyhangúlag, 6 igen szavazattal* az alábbi határozatot hozza:

**192/2023. (XI. 27.) határozat**

Bezenye Községi Önkormányzat képviselő-testülete a 2023. november 27-i rendkívüli ülésén az alábbi napirendi pontokat tárgyalja:

1. Köztisztviselők év végi jutalma
2. Átcsoportosítás idős személyek támogatására

Felelős: Márkus Erika polgármester

Határidő: azonnal

1. **napirendi pont**

Köztisztviselők év végi jutalma

Márkus Erika polgármester ismerteti az előterjesztés szövegét, melyet minden képviselő előzetesen megkapott. Kérdezi, hogy van-e kérdés, észrevétel.

Kammerhofer Lívia képviselő kérdezi, hogy ez a jutalom a betervezett kétszázezres jutalmon felül értendő-e.

A polgármester igenlően válaszol.

Nusser Györgyné képviselő kérdezi, hogy ez a globális összeg hány főt tartalmaz.

A polgármester elmondja, hogy három fő teljes havi bérét, valamint a táppénzen lévő kolléga fél havi bérét, mivel fél évig még dolgozott.

Wiegerné Mészáros Erika jegyző elmondja, hogy a kétszázezer forintos jutalom minden köztisztviselő részére betervezésre került. Levél önkormányzatánál 257%-os adóbevétel keletkezett, ezért a levéli önkormányzat javasolta, hogy a dolgozóinak plusz 1 havi juttatásának megfelelő összeget különítsenek el a költségvetésben, az intézményeknél pedig fél havit. Hegyeshalomban holnap lesz képviselő-testületi ülés, a pénzügyi bizottság nettó ötvenezer forintos jutalomnak megfelelő összeg elkülönítését javasolta, de a döntés még nem született meg.

Nusser Györgyné képviselő elmondja, hogy itt a hivatalban dolgozó köztisztviselőkről van szó, majd név szerint felsorolja őket. A jutalmazást az előterjesztés szerinti összegben támogatja, mert véleménye szerint nézni kell azt, hogy milyen pszichés terhelésnek vannak kitéve a dolgozók. A testületnek lehet, hogy ez az utolsó lehetősége, hogy támogassa őket. A plusz összeg átcsoportosítása miatt lehet, hogy szegényebb lenne a hivatal, de a dolgozókkal együtt érték el azt, amit elértek.

Kammerhofer Lívia képviselő kérdezi, hogy a kinti dolgozókról is szó van-e, akik nem köztisztviselők, de ugyanúgy húzzák-vonják a szekeret.

A polgármester elmondja, hogy az ő egy havi bérük be volt tervezve jutalomként, ők már megkapták.

Szakos Géza képviselő hozzáfűzi, hogy egy dolog, hogy betervezték a jutalmat, de az nem biztos, hogy van rá pénz, és nem biztos, hogy akarják még adni. Kéri, hogy tisztázzák le a fogalmakat. Ha betervezték, az nem azt jelenti, hogy van is rá pénz. A tervezés az egy vágyálom, ami nem biztos, hogy teljesül.

A jegyző elmondja, hogy míg a köztisztviselőknél ő a munkáltatói jogkör gyakorlója, az intézményeknél nem ő az, azért hangsúlyozzák, hogy betervezték.

Kammerhofer Lívia pontosítja kérdését. Ő nem az óvodára gondolt, hanem például a közművelődési szakemberre vagy a közterületen dolgozókra, akik szépen rendben tartják a falut, és mindig ugraszthatók.

A polgármester hozzáfűzi, hogy egyetlen helyen kell a képviselő-testületnek döntenie, az az ő jutalmazása. Egyéb önkormányzati dolgozók esetében a munkáltatói jogkör gyakorlója ő, tehát ő dönt a jutalmazásukról. Csak az ő esetében a képviselő-testület a munkáltatói jogkör gyakorlója. Ezért maradt az ő jutalmának megfelelő összeg a költségvetésben a bér soron.

Schmatovichné Radits Klaudia szót kér, és elmondja, hogy sokat dolgoznak, és nem igaz, hogy a Polgármester Asszonynak nem lehetne jutalmat osztani. Övé a felelősség, ő tartja a hátát mindenért, és rengeteget dolgozik. Nem tartja fairnek, hogy a polgármester bérének során lévő összeget osztják szét, mert az nem került kifizetésre. Bántja őt, hogy a Polgármester Asszony nem kap jutalmat, és kéri, ha van rá mód, a képviselő-testület gondolja át korábbi döntését.

Kammerhofer Lívia képviselő kérdezi, hogy valóban a polgármester jutalma kerül-e kiosztásra.

Márkus Erika polgármester azt válaszolja, hogy Szakos Géza képviselő az előző testületi ülésen mindenféle jelzővel illette őt, és részletesen kifejtette, hogy miért nem adnak neki jutalmat. Ezért a költségvetésben arra betervezett összeg ott maradt a bér soron. Elmondja, hogy ez a tétel negyedik éve nem kerül kifizetésre, és ő elfogadja, hogy a testület ismét így döntött. Hozzáfűzi, hogy ebben a napirendi pontban neki nem kellene állást foglalnia. Támogatja, hogy a köztisztviselők meg legyenek jutalmazva.

Wiegerné Mészáros Erika elmondja, hogy szeretné a képviselő-testület figyelmét felhívni arra, hogy Hegyeshalomban a pénzügyi bizottság javaslata, hogy a köztisztviselők nettó ötvenezer forintos év végi plusz jutalmára biztosítsanak fedezetet a költségvetésben. Az nem biztos, hogy a testület ezt fogadja el. Fontosnak tartja elmondani, hogy ez a dolgozók között feszültséget generál. Ezek a jutalmak nem mennek keresztül a közös hivatalon. Dönthet Bezenye Községi Önkormányzat Képviselő-testülete úgy saját hatáskörben, hogy a köztisztviselők plusz év végi jutalmazására fedezetet biztosít költségvetésében. Egyébként csak üdvözölni tudja, ha a testület ezt megteszi.

Szakos Géza képviselő kéri név szerint felsorolni a jutalmazandó köztisztviselőket, és kéri az névsort jegyzőkönyvbe rögzíteni.

A polgármester felsorolja a köztisztviselőket. Martinschich Mihály, Horváthné Hodák Zsanett és Vénusz Melinda egy havi, Fuhrmann Vilmos fél havi bérének összegében, Wiegerné Mészáros Erika bérének 20%-a mértékében részesülne jutalomban az előterjesztés szerint.

Wiegerné Mészáros Erika jegyző hozzáfűzi, hogy a Közös Hivatali dolgozók az alábbi megoszlásban kapják bérüket a Közös Hivatali megállapodás szerint: 51% Hegyeshalom, 20% Bezenye, 29% Levél hozzájárulásával. Ezt a külön jutalmat most a bezenyei önkormányzat fizetné 100%-ban.

Szakos Géza képviselő kérdezi, hogy a betervezett kétszázezer forint a Közös Hivatal pénzéből megy-e, ez meg sajátból.

A jegyző igenlően válaszol.

Kammerhofer Lívia képviselő szót kér, és elmondja, hogy itt amúgy is rengeteg feladat volt a dolgozói állomány változása miatt, és egyébként is rengeteg dolgot kellett rendbe tenni a múltból. Aki itt maradt állományban, arra nagy teher rakódott.

A jegyző elmondja, hogy nagyon örül annak, hogy ez a három fő, Martinschich Mihály, Horváthné Hodák Zsanett és Vénusz Melinda itt maradt, mert úgy látja, hogy végre olyan csapat van, akire lehet számítani, akik tudnak és akarnak dolgozni.

Szakos Géza képviselő szót kér, és elmondja, hogy úgy látja, hogy pillanatnyilag 62 millió forintja van az önkormányzatnak. 20 millió a folyó dolgaikra van félre téve. Nem sikerült telket értékesíteni, nincs nagy adóbevétel. A Kossuth utca önrészének nagyságát még nem ismerik. A polgármester jubileumi jutalmának még nyitott tétele van, és a bölcsőde beruházás sincs még befejezve. Ha jól számol, el is tűnik a 42 millió és a 21 millió. Szerinte nincs pénzük. Az összehasonlítás szerint a hegyeshalmi önkormányzat ül reális talajon. Nem szabad elfelejteni, hogy 60 millió kiesik az adóbevételből. Kérdezi, hogy mi lett volna, ha a pénzügyi bizottság elnökének erőszakossága hamarabb érvényre jut. Így is fél évébe tellett, hogy átmenjen. Hozzáteszi, hogy a kollégák megérdemlik, mert a pszichés terhelés tényleg nagy. Ő viszont nemmel fog szavazni, ezért elnézést kér. Amikor azt mondja a polgármester, hogy be lett tervezve, az nem jelenti azt, hogy az a pénz rendelkezésre is áll.

Nusser Györgyné képviselő szót kér, és azt mondja, hogy Szakos Géza képviselőnek igaza is van, meg nem is. Ő szeptemberre mondta, hogy el fog fogyni az önkormányzat pénze, de nem fogyott el. Arra kell vigyázniuk, hogy semmi jövőbeli kötelezettséget ne vállaljanak el. Ha például a Kossuth utcára kell még 20-30 millió forint, akkor nem fogja támogatni, hogy belekezdjenek. Addig nyújtózkodhatnak, amíg a takarójuk ér. Azonban azt javasolja, hogy a dolgozóknak fizessék ki ezt a jutalmat, mert megérdemlik. A segélyekkel viszont bánjanak óvatosan.

Antonovich Gáspár kérdezi, hogy a földútra vissza kell-e fizetni.

A polgármester azt mondja, hogy idén még biztosan nem kell visszafizetni. A Makadámmal 18-án egyeztetés lesz, hogy mit tud megcsinálni.

Nusser Györgyné hozzáfűzi, hogy amennyivel tartoznak, annyiért kell elvégezniük munkát.

Szakos Géza képviselő kéri a polgármestert, hogy beszéljenek erről az útról. Ha kapott olyan információt a polgármester, hogy meglesz, akkor beszéljenek a Makadám egyezségről.

A polgármester elmondja, hogy december 18-án lesz egy tárgyalás. Ezt megelőzte egy műszaki egyeztetés. Miután a képviselő-testület nem volt jelen, és felkérte az intézkedésre, megpróbálja a lehető legjobb pozíciót kiharcolni.

Nusser Györgyné véleménye szerint a Magyar Államkincstár 44 millió forint összegben fogadta el a kivitelezést, ezért a fennmaradó összegben kár érte az önkormányzatot.

Szakos Géza képviselő szerint a 70 millióból az önkormányzatra eső kárt kell kialkudni. Vagy semmit nem kap az önkormányzat, vagy nagyon sokat kell kapnia.

A polgármester kéri a képviselő-testületet, hogy most már térjenek vissza a napirend témájához. Kérdezi, hogy a jutalommal kapcsolatosan akkor milyen összeget tehet fel szavazásra.

Nusser Györgyné képviselő azt válaszolja, hogy azt az összeget tegye fel szavazásra, ami az eredet határozati javaslatban szerepel.

Mivel több kérdés nem érkezett, a polgármester szavazásra teszi fel a határozati javaslatot.

A képviselő-testület *5 igen és 1 nem szavazattal* az alábbi határozatot hozza:

**193/2023. (XI. 27.) határozat**

Bezenye Községi Önkormányzat Képviselő-testülete úgy határoz, hogy a köztisztviselők év végi jutalmazására a betervezett összegen felül 962.466,- Ft összeget az általános tartalék terhére, személyi juttatások és munkaadót terhelő adók javára az önkormányzat 2023. évi költségvetésében átcsoportosít.

Felelős: Márkus Erika polgármester

Határidő: 2023. november 29.

1. **napirendi pont**

Átcsoportosítás idős személyek támogatására

A polgármester ismerteti az előterjesztés szövegét, melyet minden képviselő előzetesen megkapott. Kérdezi, hogy van-e kérdés, észrevétel az előterjesztéssel kapcsolatosan. A napirendet a humán bizottság tárgyalta, ezért felkéri annak elnökét a javaslat ismertetésére.

Kammerhofer Lívia bizottsági elnök elmondja, hogy a humán bizottsági ülésen egyhangú döntés született, hogy javasolja a képviselő-testület részére, hogy csoportosítsa át a javaslatban szereplő összeget. Amikor beérkeznek a kérelmek, majd akkor állapítanak meg jövedelemhatárokat.

A polgármester kérdezi, hogy van-e kérdése valakinek.

Szakos Géza képviselő kérdezi, hogy 3,1 millió forintot elkülönítettek. Azt el is költötték?

Kammerhofer Lívia bizottsági elnök elmondja, hogy az a szociális célra kapott normatíva volt.

Nusser Györgyné, a pénzügyi bizottság elnöke hozzáfűzi, hogy a szociális normatíva 9 millió forint körüli összeg volt. A Bursa és a szociális tüzelő után körülbelül 5 millió forint maradt. Az állami normatíva „meg van címkézve”. Tavaly 3 millió forint körüli összeg maradt, és tudott az önkormányzat abból osztani. Idén nem maradt, mert megemelték a szociális rendeletben a jövedelemhatárokat és az adható támogatási összegeket. A következő testületi ülésen dönt arról a testület, hogy felhasználják-e, most csak az átcsoportosításról kell döntést hozni.

Szakos Géza képviselő hozzáfűzi, hogy amit például tavaly kiosztottak, azt most ezek szerint saját zsebből tudja csak az önkormányzat kiosztani. Nagyon meg kell nézni, hogy kinek adják, és mennyit adnak.

Mivel több kérdés, észrevétel nem érkezett, a polgármester szavazásra teszi fel a határozati javaslatot.

A képviselő-testület *5 igen szavazattal és 1 tartózkodással* az alábbi határozatot hozza:

**194/2023. (XI. 27.) határozat**

Bezenye Községi Önkormányzat Képviselő-testülete úgy határoz, hogy 3.500.000,- Ft összeget az általános tartalék terhére, szociális juttatások jogcímre az önkormányzat 2023. évi költségvetésében átcsoportosít, mivel a 2023. évi költségvetésben a forrás rendelkezésre áll.

Bezenye Községi Önkormányzat Képviselő-testülete úgy határoz, hogy az idősek támogatási keretének felhasználásáról a következő képviselő-testületi ülésen dönt.

Felelős: Márkus Erika polgármester

Határidő: 2023. november 29.

Antonovich Gáspár szót kér, és kéri még a jegyzőkönyvbe rögzíteni, hogy ő nem fogja megszavazni az egyezséget, ha nem lesz igazságügyi szakértő, aki megállapítja, hogy a Makadámnak mit kell csinálnia.

Szakos Géza képviselő azt válaszolja, hogy itt most nem arról van szó, hogy mit csinált és mit nem. Itt tisztán pénzügyi kérdésről van szó. Műszaki dolgot már nem kell vizsgálni, csak a pénzügyi vonzatát. Az egyezségből az is lehet, hogy akár két utcát is meg tudnak csináltatni.

Nusser Györgyné képviselő elmondja, hogy nem az önkormányzattal kell vitatkoznia a kivitelezőnek, mert az EUTAF már elvégezte a szükséges vizsgálatokat, és döntött. Ide nem kell igazságügyi szakértő. Amikor a jelenlegi képviselő-testület átvette a hivatalt, már látható volt ez a fedezetlen kötelezettségvállalás. Arra kell figyelni, hogy ők ezt nem tehetik meg, amikor átadásra kerül a sor.

Mivel több kérdés, észrevétel nem érkezett, a polgármester megköszöni a részvételt és az ülést 09:08 órakor bezárja.

k.m.f.

 **Márkus Erika Wiegerné Mészáros Erika**

 polgármester jegyző

Jegyzőkönyv hitelesítők:

 **Nusser Györgyné Szakos Géza**

 jegyzőkönyv hitelesítő jegyzőkönyv hitelesítő